በአማራ ክልል ለምግብ ለሥራ እና ለምግብ ዋስትና የሚውል ሦስት ቢሊዮን ብር መመደቡ ተገለጸ፡፡
በአማራ ክልል ርጥበት አጠር በሆኑ እና በምግብ ራሳቸውን ያልቻሉ ማኅበረሰቦችን በምግብ ራሳቸውን እንዲችሉ ከ2002 ጀምሮ የምግብ ለሥራ እና የምግብ ዋስትና ሥራ ሲተገበር ቆይቷል፡፡ በዚህም ሥራ ባለፉት ዓመታት ከ1 ሚሊዮን 71 ሺህ በላይ ሰዎች ከምግብ ለሥራው እንዲመረቁ እና ራሳቸውን እንዲችሉ ተደርጓል፡፡ይሁን እንጅ ከምግብ ለሥራ ተግባሩ ተመርቀው ራሳቸውን መቻላቸው የተገለጹት አንዳንዶቹ እንደተናገሩት ከመርሀ ግብሩ እንዲወጡ የተደረገው ምንም ጥሪት ሳይኖራቸውና ራሳቸውን ሳይችሉ በመሆኑ እንደተቸሩ ተናግረዋል፡፡በምሥራቅ እና ምዕራብ በለሳ፣ በሰሜን ወሎ እና ሰሜን ጎንደር አካባቢ ከምግብ ዋስትና መርሀ ግብሩ የተመረቁ ግለሰቦቹ ለአብመድ እንደተናገሩት በእርግጥም ከመርሀ ግብሩ ቢወጡ ራሳቸውን የሚችሉ ሰዎች አሉ፤ የተወሰኑት ግን ለፖለቲካ ፍጆታ ሲባል ብቻ የሚረባውም የማይረባውም ንብረታቸው ተቆጥሮ ወደ ገንዘብ ተተምኖ እንዲመረቁ በመደረጉ ለችግር ተጋልጠዋል፡፡አስተያዬት ሰጭዎቹ መንግሥት ከዚህ በፊት ይሠራ የነበረውን ያልተገባ ሥራ አስተካክሎ ራሳቸውን እስኪችሉ አስፈላጊውን ድጋፍ እንዲያደርግላቸው፤ ከተረጅነት የሚያወጣ እና በራሳቸው እንዲቆሙ የሚያስችላቸውን ሥራ እንዲሠራም ጠይቀዋል፡፡‹‹የምግብ ለሥራ እና የምግብ ዋስትና መርሀ ግብር በ2002 ዓ.ም ሲጀመር ዋናው ዓላማ ግለሰቦችን ራሳቸውን ማስቻል እና በራሳቸው የዕለት ፍጆታቸውን የሚችሉበትን ሁኔታ መፍጠር ነበር›› ያሉት በአማራ ክልል የአደጋ መከላከል ምግብ ዋስትና እና ልዩ ድጋፍ የሚሹ አካባቢዎች ማስተባበሪያ ኮሚሽን ተተኪ የምግብ ዋስትና ዳይሬክተር ደሳለኝ የኔሰው ናቸው፡፡ ሰዎች ከምግብ ዋስትና መርሀ ግብሩ እንዲመረቁ የሚደረጉት በራሳቸው ፍላጎት ወይም መረጃ መሠረት ተደርጎ በተዘረጋ አሠራር አግባብ እንደሆነ  ነው የተናገሩት፡፡